শুধু ক্রিকেট নয়, এইসব খেলাতেও সমান পারদর্শী জেমাইমা রদ্রিগেজ

ওয়েব ডেস্ক: বৃহস্পতিবার রাতে নভি মুম্বইয়ে ইতিহাস লিখেছে ভারতের মেয়েরা। টুর্নামেন্টে অপরাজিত অস্ট্রেলিয়া মহিলা দলকে (Australia Women Cricket Team) হারিয়ে বিশ্বকাপ (ICC Women’s ODI World Cup) ফাইনালে উঠেছে ভারতের মহিলা দল (India Women Cricket Team)। আর এই ম্যাচ জয়ের অন্যতম বীরাঙ্গনা হলেন জেমাইমা রদ্রিগেজ (Jemimah Rodrigues)। তাঁর অপরাজিত ১২৭ রানের ইনিংসে ভর করে মেগা সেমিফাইনালে বাজিমাত করে টিম ইন্ডিয়া। অমনজোত কৌর যখন উইনিং শট খেলেন, তখন জেমাইমার মুখে যে স্বস্তির ছাপ দেখা গেল, তা দেখেই মুগ্ধ গোটা দেশ।

কিন্তু ২৫ বছর বয়সী এই ব্যাটারের ক্রিকেট জীবন এতটাও সহজ ছিল না। অনেক লড়াই, অনেক সংগ্রামের পর এই সুযোগ এসেছে জেমাইমার কাছে। এর আগে, ২০২২ সালের বিশ্বকাপ দলে সুযোগ পাননি তিনি। এমনকি চলতি প্রতিযোগিতাতেও ইংল্যান্ডের বিরুদ্ধে হারের পর তাঁকেই জায়গা ছাড়তে হয়েছিল অতিরিক্ত এক বোলিং অপশনের জন্য। কিন্তু মুম্বইয়ের এই ক্রিকেটার হাল ছাড়েননি। মঙ্গলবারের ম্যাচে তাঁকে তিন নম্বরে ব্যাটিং করার সুযোগ দেওয়া হয়। আর সেখানেই তিনি নিজের প্রতিভার প্রমাণ দিলেন বেশ ফলাও করে।

আরও পড়ুন: সত্যি হল জল্পনা, KKR-এর হেডকোচ হলেন অভিষেক নায়ার!

১৪টি চার এবং অসংখ্য সিঙ্গল, ডাবল দিয়ে সাজানো জেমাইমার ১২৭ রানের ইনিংসটি তাঁর কেরিয়ারের সেরা। ৩৩৯ রানের বিশাল লক্ষ্য তাড়া করতে নেমে শুরু থেকেই জেমাইমা ম্যাচের গতি ধরে রাখেন। হারমানপ্রীত কৌরের সঙ্গে ১৬৭ রানের দুর্দান্ত পার্টনারশিপে ভারতের ভিত্তি মজবুত হয়। শেষদিকে কয়েকটি দ্রুত উইকেট পড়লেও, অবিচল ছিলেন জেমাইমা।

ক্রিকেটে আসার আগে থেকেই খেলাধুলার প্রতি ছিল অসাধারণ প্রতিভা ছিল জেমাইমার। মহারাষ্ট্রের হয়ে আন্ডার–১৭ হকি দলে খেলেছেন, পাশাপাশি ফুটবল ও বাস্কেটবলেও ছিলেন সমান দক্ষ। তবে মাত্র ১৩ বছর বয়সে রাজ্য আন্ডার–১৯ ক্রিকেট দলে নির্বাচিত হওয়াই তাঁর ভবিষ্যতের দিকনির্দেশ করে দেয়। আর এই গুরুত্বপূর্ণ ম্যাচে ভারতকে জিতিয়ে চোখের জল আটকাতে পারেননি তিনি। সতীর্থদের আলিঙ্গনে, দর্শকদের উল্লাসে ভেসে তিনি হয়ে উঠলেন দেশের এক নতুন নায়িকা।

দেখুন আরও খবর: