মহিলা ক্রিকেটের নবজাগরণকে মনে রাখতে বিরাট ঘোষণা BCCI-র

ওয়েব ডেস্ক: ১৯৮৩ সালে প্রথমবার ওডিআই বিশ্বকাপ জিতেছিল ভারতের পুরুষ দল, রবিবারের ঐতিহাসিক রাতে সেই শিরোপা জিতল দেশের মেয়েরা। নভি মুম্বইয়ের ডি ওয়াই পাটিল স্টেডিয়ামে দক্ষিণ আফ্রিকাকে ৫২ রানে হারিয়ে বিশ্বকাপ (ICC Women’s ODI World Cup 2025) ট্রফি হাতে তুলল হরমনপ্রীতরা (Harmanpreet Kaur)। সেই সঙ্গে মহিলা ক্রিকেটের (Indian Women Cricket Team) জন্য একটা মঞ্চ তৈরি হল ভারতে। কারণ, গতরাতেই প্রথমবার মেয়েদের ক্রিকেটকে ঘিরে এতটা উন্মাদনা, এতটা উচ্ছ্বাস চোখে পড়ল দেশজুড়ে।

আর এই ঐতিহাসিক রাতের কাণ্ডারি যাঁরা, তাঁদের বিশেষভাবে সম্মান জানাতে বড় ঘোষণা করল ভারতীয় ক্রিকেট বোর্ড (BCCI)। রবিবার ভারত বিশ্বকাপ জেতার পরেই বিসিসিআই সচিব দেবজিত সাইকিয়া ঘোষণা করেন যে, বিশ্বকাপজয়ী দলের খেলোয়াড় ও সাপোর্ট স্টাফদের জন্য থাকবে ৫১ কোটি টাকার পুরস্কার। তাঁর কথায়, “এটা ভারতীয় মহিলা ক্রিকেটের জন্য এক মাইলফলক। এই সাফল্য আমাদের ক্রিকেটকে নতুন উচ্চতায় পৌঁছে দেবে।”

আরও পড়ুন: অস্ট্রেলিয়াকে হারিয়ে সিরিজে সমতায় ফিরল ভারত!

আইপিএল চেয়ারম্যান অরুণ ধুমাল ভারতের এই জয়কে তুলনা করেছেন ১৯৮৩ সালের ঐতিহাসিক পুরুষদের বিশ্বকাপ জয়ের সঙ্গে। তিনি বলেন, “১৯৮৩ সালে যা করেছিলেন কপিলদের দল, আজ তাই করে দেখালেন স্মৃতিরা। এটা ভারতের মহিলা ক্রিকেটের এক ‘রেড-লেটার ডে’। এই জয় আমাদের নারী ক্রিকেটকে অভূতপূর্ব জনপ্রিয়তা দেবে।”

এদিন ফাইনাল ম্যাচের শুরুতেই ভারত টস জিতে ব্যাট করার সিদ্ধান্ত নেয়। দুরন্ত শুরু করেন স্মৃতি মান্ধানা (৪৫) ও শেফালি ভার্মা (৮৭)। দু’জনের ওপেনিং জুটিতে ওঠে ১০০-র বেশি রান। শেষে দীপ্তি শর্মা (৫৮) ও রিচা ঘোষ (৩৪)-এর দারুণ ব্যাটিংয়ে ভারত পৌঁছে যায় ২৯৮ রানে। ২৯৯ রানের লক্ষ্য তাড়া করতে নেমে শুরুটা ভালোই করলেও শেষমেশ ম্যাচটি হেরে যায় দক্ষিণ আফ্রিকা।

দেখুন আরও খবর: